TR1 tiedote

Valokuvakeskus Nykyajan uusissa toimitiloissa TR1:ssä avataan 3. syyskuuta 2005 Backlight2005 -triennaalin ensimmäinen suuri valokuvanäyttely.

Näyttely  FRONTAL 7 – DÜSSELDORF  FOTOGRAFIE  esittelee kolmen sukupolven saksalaisia valokuvataiteilijoita, joita yhdistävät opinnot Düsseldorfin taideakatemiassa Nordrhein-Westfalenin osavaltiossa. Se liittyy vastavuoroisesti samaan aikaan Sara Hildénin taidemuseossa esillä olevaan Gerhard Richterin näyttelyyn ”Übersicht – Survey – Katsaus”.

Bernd ja Hilla Becher ovat vuodesta 1976 Düsseldorfin taideakatemiassa valokuvauksen professoreina työskennellyt taiteilijapariskunta, joiden merkitys valokuvataiteen tyylinrakentajina on ollut ainutlaatuinen. He ovat FRONTAL 7 - DÜSSELDORF  FOTOGRAFIE  -näyttelyssä edustettuina teossarjalla, joka antaa pienen käsityksen heidän äärimmäisen mittavasta panoksestaan teollisuuden historian dokumentointiin kansainvälisellä tasolla. Becherien laaja tuotanto sisältää otoksia jäähdytystorneista, nostolaitteista, kaasusäiliöistä ja muista suurteollisen arkkitehtuurin kohteista, jotka ”Becherin metodin” kautta tiivistyvät eräänlaisiksi moderneiksi mustavalkoisiksi valokuvaveistoksiksi.

Bechereiden valokuvataiteen neutraalin viileän asiallisuuden ja sen konseptin äärimmäisen ankaruuden ansiosta pariskunnan onnistui 1970-luvulla ensimmäisinä nykyvalokuvaajina saavuttaa tunnustettu asema taidemaailmassa ja saada tuotantoaan esiin maailman suurissa taidemuseoissa ja gallerioissa. Kaksikymmentä vuotta sitten Becherien kokoelma käsitti noin 40.000 negatiiville tallennettua kohdetta. 15 kaivostornia Amerikan Pennsylvanian kaivoksista on nyt nähtävillä Tampereella baryt-paperille tulostettuina vedoksina.

Thomas Ruff, yksi monista kaikkialla maailmassa tunnetuista Becherin oppilaista ja nykyinen Düsseldorfin taideakatemian professori, on halunnut vaalia ja viedä eteenpäin tätä tärkeää perintöä. Hän on laajentanut ”Becherin frontaalista konseptia” yhteiskunnalliselle tasolle ja rikastuttanut sitä käyttämällä värejä. Hänen maailmankuulun sarjansa ensimmäiset värilliset muotokuvat, jotka ovat peräisin hänen opiskeluajaltaan taideakatemiassa, ovat nähtävillä myös tässä näyttelyssä TR1:ssä.

Näiden kahden taiteilijasukupolven suuret saavutukset innostavat luonnollisesti myös tänään Düsseldorfin taideakatemian mestariluokkien opiskelijoita – samoin kuin kaikkia muitakin opiskelijoita – ja vaikuttavat heidän ajatteluunsa ja työskentelyynsä. Tämän näyttelyn pääosan muodostavat viiden Thomas Ruffin mestariluokan opiskelijan työt. Ne tuovat esiin ja yhdistelevät mestarillisesti ja voimallisesti 2000-lukumme tunnelmia, kehitystä, muutoksia ja uusia ilmiöitä.

Mestariluokan opiskelijat:

Laurenz Berges valokuvaa hylättyjä tiloja ja arkkitehtuuria, joka asiallisuudessaan ja kaikkine yksityiskohtineen vaikuttaa todelliselta mutta joissa samanaikaisesti näkyy jo edessä oleva häviäminen.

Natascha Borowskyn töiden jännite syntyy löytötavaran ja useimmiten värillisen, tarkkaan harkitun taustan välillä.

Natalie Czech käyttää töissään maisemayhdistysten arkistomateriaalia. Hän työstää dokumenttivalokuvia tietokoneella, laittaa niitä kerroksittain päällekkäin ja saa aikaan maalauksellisia konstruktioita lähihistoriasta.

Bernhard Fuchs on kuvannut täällä esillä olevaan sarjaansa jakeluautoja. Ne seisovat kiireettöminä ja hiljaa paikallaan maiseman keskellä ja näyttävät siltä, että niillä on jokin salainen tieto hallussaan.

Stefan Hoderlein on intohimoinen keräilijä ja arkistoi aikamme kuvia ja etikettejä. Satojen diakuvat havahduttavat näkemään yksittäisten tuotteiden valtavan lukumäärän ja siitä seuraavan meitä ympäröivän tavaramaailman ylitarjonnan.

Yhteistä heille kaikille on suora, peittelemätön katse vastapäätä olevaan kohteeseen, sen frontaalinen kohtaaminen.

Näyttelyn kuraattoreja ovat Düsseldorfin kaupungin tehtävään nimittämät Ulla Lux ja Johannes auf der Lake.

Näyttely on osa tapahtumasarjaa ”NRW@Fi - Kulttuuria Reinin ja Ruhrin alueelta“, joka on Suomen ja Saksan Nordrhein-Westfalenin osavaltion välinen yhteistyöhanke. Tarkempia ko. ohjelmasta löytyy osoitteesta www.nrw.fi

Näyttely on avoinna
3. syyskuuta – 16.lokakuuta 2005
ti – su klo 10-18

Taiteilijat ovat Tampereella torstai-illasta (1.9.) sunnuntaiaamuun (4.9.).

Järjestäjä: Valokuvakeskus Nykyaika ry

Backlight2005 jatkuu 15.10. Vapriikissa avattavalla näyttelyllä ”Untouchable Things / koskettava tavoittamaton” ja Tampereen Taidemuseossa näyttelyllä ”Spells of Childhood – Lapsuuden lumo”

Tervetuloa!

Lisätietoja:

Ulrich Haas-Pursiainen, M.A.
taiteellinen johtaja, Backlight05

Valokuvakeskus Nykyaika
Väinö Linnan Aukio 13
33210 Tampere
P. 03-214 6677
Fax 03-214 8080
GSM 050-570 6713
e-mail: backlight@backlight.fi
http://www.backlight.fi